สุทธาภา อมรวิวัฒน์ คีย์แมนวิเคราะห์ความเสี่ยงและวิจัย ทหารไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

“สุทธาภา อมรวิวัฒน์” นักวิชาการสาววัย 35 ปี ผู้ช่วยกรรมการผู้จัดการใหญ่ สายงานวิเคราะห์ความเสี่ยงและวิจัย ธนาคารทหารไทย ลูกสาวคนเล็กของพล.ต.อ.สวัสดิ์ อมรวิวัฒน์ อดีตอธิบดีกรมตำรวจ และคุณหญิงคัทลียา เรียกได้ว่าเป็นคีย์แมนนักวิชาการทางเศรษฐศาสตร์และบริหารความเสี่ยงของธนาคาร
หน้าที่ที่ได้รับมอบหมาย คือ รับผิดชอบด้านงานวิจัยเศรษฐกิจและธุรกรรมของธนาคาร บริหารและจัดทำแบบจำลองความเสี่ยงด้านเครดิต รวมไปถึงดำเนินโครงการ Basel II 
เธอเพิ่งเข้ามารับหน้าที่นี้ในธนาคารทหารไทยได้กว่า 1 ปี ภายหลังไอเอ็นจีเข้ามาเป็นผู้ถือหุ้นใหญ่ในธนาคารทหารไทย และบิ๊กบอส บุญทักษ์ หวังเจริญ เข้ามาบริหาร 
สายงานนี้เป็นหน่วยงานใหม่ที่เธอได้รับมอบหมายให้บุกเบิก โดยมุ่งเน้นการวิเคราะห์ในเชิงลึกเพื่อสนับสนุนการดำเนินงานของธนาคาร มีทีมงานภายใต้การดูแลรวม 90 คน โดยขึ้นตรงต่อ “บาร์ท เฮลเลแมนส์” ประธานเจ้าหน้าที่บริหารด้านความเสี่ยง
เดือนมี.ค.นี้ ธนาคารจะเปิดศูนย์วิเคราะห์เศรษฐกิจ TMB (TMB Analytics) เพื่อเผยแพร่องค์ความรู้ที่มีความครบถ้วน ลึก แต่เรียบง่ายและเข้าถึงได้ อันเกิดจากการเชื่อมโยงทางเศรษฐศาสตร์มหภาค เศรษฐกิจระหว่างประเทศ การวิเคราะห์ภาคอุตสาหกรรม ตลาดเงิน/ตลาดทุน และการบริหารความเสี่ยง ไปสู่บุคคลทั้งภายในและภายนอก ได้แก่ ผู้บริหารของธนาคาร ลูกค้า ผู้นำทางความคิด นักวิชาการ สื่อมวลชน และประชาชนทั่วไปผ่านทางเว็บไซต์
“สุทธาภา” จบมัธยมศึกษาที่โรงเรียนเตรียมอุดมศึกษา ได้รับพระราชทานทุนเล่าเรียนหลวงจนจบปริญญาตรี (เกียรตินิยม) สาขาคณิตศาสตร์ประยุกต์ จากมหาวิทยาลัยฮาร์วาร์ด และปริญญาเอกสาขาเศรษฐศาสตร์ การบริหารและนโยบายจาก Massachusetts Institute of Technology (MIT) สหรัฐอเมริกา
ระหว่างเรียนที่เตรียมอุดมศึกษานั้น เธอได้รับรางวัลทั้งในและต่างประเทศ ได้แก่ ตัวแทนประเทศไทยเข้าแข่งขันและได้รับเกียรติคุณประกาศรางวัลคะแนนยอดเยี่ยมในการแข่งขันเคมีโอลิมปิกนานาชาติปี 2534 ที่โปแลนด์ และโล่ประกาศเกียรติคุณเยาวชนดีเด่นแห่งชาติประจำปี 2535 จากนายกรัฐมนตรีในการสร้างชื่อเสียงให้ประเทศไทยทางวิชาการ
ตลอดระยะเวลาที่ศึกษาอยู่ต่างประเทศ เธอทำงานหลากหลาย โดยร่วมงานวิจัยกับธนาคารเพื่อการพัฒนาเอเชีย โครงการแปรรูปรัฐวิสาหกิจของกลุ่มประเทศที่แยกตัวจากสหภาพโซเวียต งานวิจัยด้านนโยบายการผูกขาดทางการค้าที่กระทรวงยุติธรรมสหรัฐ รวมทั้งทำงานบริษัทที่ปรึกษา และทำการศึกษาเรื่องเศรษฐกิจพอเพียงร่วมกับสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริอีกด้วย
เมื่อจบปริญญาเอกกลับมาเมืองไทยเข้าทำงานที่สำนักงานเศรษฐกิจการคลัง (สศค.) ทีมหน้าห้องรัฐมนตรีว่าการกระทรวงการคลัง จนขึ้นมาเป็นผู้อำนวยการส่วนการวิเคราะห์เศรษฐกิจมหภาคสศค. ระหว่างที่อยู่กระทรวงการคลังผู้บังคับบัญชาอนุญาตให้รับเป็นวิทยากรและร่วมงานวิจัยกับมหาวิทยาลัยชั้นนำหลายแห่งในภูมิภาคเอเชีย
ต่อมาได้ออกจากราชการและมาทำงานเป็นนักเศรษฐศาสตร์ที่กองทุนการเงินระหว่างประเทศ (ไอเอ็มเอฟ) ณ กรุงวอชิงตัน ดี.ซี.
ก่อนที่จะกลับบ้านเกิดมาเมื่อปี 2551 เพื่อรับหน้าที่ในปัจจุบันโดยเฉพาะ และในปีเดียวกันนั้นเธอได้รับการคัดเลือกเป็น Asia 21 Young Leaders Fellow ประจำปี 2550 ขององค์กรระหว่างประเทศ Asia Society ในสหรัฐ โดยคณะกรรมการขององค์กรคัดเลือก 20 ผู้นำรุ่นใหม่ของภูมิภาคเอเชียแปซิฟิกที่มีอายุต่ำกว่า 40 ปี ในหลากหลายอาชีพจากตัวแทนผู้ได้รับการเสนอชื่อ 250 คน ทุกประเทศในภูมิภาคเอเชีย ออสเตรเลีย และอเมริกา
“สุทธาภา” กล่าวว่า ประสบการณ์การทำงานที่หลากหลาย ทั้งจากภาครัฐในฐานะผู้กำหนดนโยบายด้านตลาดเงิน/ตลาดทุน องค์กรการเงินระหว่างประเทศที่ให้คำแนะนำในการพัฒนาเศรษฐกิจแก่ประเทศต่างๆ ทำให้มีมุมมองที่กว้าง ครบถ้วน และสามารถที่จะเชื่อมโยงความสัมพันธ์ระดับมหภาค จุลภาค เพื่อประยุกต์ใช้ในการจัดการบริหารความเสี่ยงของธนาคาร
นอกเหนือจากงานประจำ เธอยังเป็นกรรมการของโสสะมูลนิธิแห่งประเทศไทย ที่เน้นการสร้างครอบครัวทดแทนที่ถาวรให้แก่เด็กๆ เพื่อลดปมด้อยจากการเป็นเด็กกำพร้า มีศูนย์กระจายทั่วประเทศ ยามว่างจริงๆ คือพักร้อน ที่ชอบไปท่องเที่ยว นอกจากนั้นยังแบ่งเวลาทุกปีในการเข้าอบรมปฏิบัติวิปัสสนาอีกด้วย